9. април
Васкршња радионица на Дечјем одељењу
На Дечјем одељењу Библиотеке „17. септембар“ 9. априла одржана је васкршња креативна радионица, окупивши најмлађе читаоце у празничној и веселој атмосфери.
Кроз игру, дружење и креативан рад, деца су израђивала и украшавала васкршње мотиве, показујући маштовитост и умеће. Радионица је била прилика да деца на занимљив и креативан начин упознају и негују обичаје везане за један од највећих хришћанских празника.
Васкрс је највећи хришћански празник, који слави Христово васкрсење и доноси поруку наде, радости, љубави и новог живота.
16.април

у Библиотеци "17. септембар" одржана је промоција романа „У ковчегу вијекови запечаћени" аутора Огњена Пудара. 
Овај антиратни роман посвећен је "свима који су страдали у ратовима наших распамећених и разуларених племена, уз жељу да се таква страдања више никоме не понове, а са посебним пијететом према другу Нарцису Нацку Даутћехајићу из Бањалуке, ког убише комшије нечињењем."
Аутор је говорио о настанку књиге, односу стварности и фикције у свом стваралаштву, као и о темама које га инспиришу – памћењу, породичној историји и сложеним судбинама људи кроз време. Посебно је истакао значај читања у свом животу, као и дугогодишњу љубав према књижевности.
У пријатној атмосфери вођен је разговор о роману који кроз породичну причу и историјске слојеве отвара важна питања о човеку, истини и злу у историји.

17. април
Окружно такмичење рецитатора "Песниче народа мог"
Део колектива Библиотеке „17. септембар“ данас је боравио у Крупњу, где је у Библиотеци „Политика“ одржано Окружно такмичење рецитатора. 
Наша Библиотека је организовала путовање наших ученика и њихових ментора, који су се представили лепим избором поезије и надахнутим интерпретацијама. 
Уживали смо у лепоти и снази изговорених стихова и храбрости младих који су стали пред публику. 
Честитамо свим ученицима и менторима на труду и лепом представљању и захваљујемо се домаћинима на срдачном пријему.

23. април
Светски дан књиге и ауторских права Поводом Светског дана књиге и ауторских права, који се широм света обележава 23. априла, Библиотека „17. септембар“ Мали Зворник посветила је пажњу књизи, читању и значају писане речи.
Овај дан је прилика да се подсетимо на снагу књиге да повезује људе, чува знање и културно наслеђе и подстиче машту и стваралаштво. Посебан значај има и подсећање на ауторска права и поштовање рада писаца, преводилаца, илустратора и свих који учествују у стварању књижевних дела.
Библиотека „17. септембар“ својим фондом и бројним програмима настоји да књигу учини доступном свима и да подстакне љубав према читању код деце, младих и одраслих.         Нека сваки дан буде прилика да отворимо једну књигу и откријемо нови свет.

29. април
Концерт дуа „Сестре Гобовић“ у Малом Зворнику
У Великој сали Дома културе у Малом Зворнику, 29. априла, одржан је концерт музичког дуа „Сестре Гобовић“.
Бројна публика имала је прилику да ужива у вечери испуњеној музиком, емоцијама и препознатљивим звуцима традиционалне и етно музике. Сестре Гобовић су својим наступом створиле топлу и пријатну атмосферу и приредиле публици вече за памћење.
Концерт је организовала Библиотека „17. септембар“ Мали Зворник, настављајући да својим суграђанима пружа разноврсне културне и музичке садржаје.


